**Az előterjesztést megtárgyalta:**

* Oktatási és Szociális Bizottság
* Jogi és Társadalmi Kapcsolatok Bizottsága
* Gazdasági és Városstratégiai Bizottság

*A határozati javaslatot törvényességi*

*szempontból megvizsgáltam:*

*/: Dr. Károlyi Ákos :/*

*jegyzői feladatokat ellátó aljegyző*

**ELŐTERJESZTÉS**

**Szombathely Megyei Jogú Város Közgyűlésének 2015. április 16-i ülésére**

**Javaslat a Klebelsberg Intézményfenntartó Központtal kötött vagyonkezelői szerződés módosítására**

Szombathely Megyei Jogú Város Önkormányzata a köznevelési intézmények állami fenntartásba vételére tekintettel, a vonatkozó jogszabályok alapján 2013. február 28. napján a Klebelsberg Intézményfenntartó Központtal (a továbbiakban: KLIK) vagyonkezelői szerződést kötött.

A szerződésben foglaltak szerint az önkormányzat - a működtetési kötelezettséggel is érintett intézményegységgel rendelkező többcélú intézmények működtetéséhez - a KLIK részére hozzájárulást fizet:

* az Önkormányzat az érintett intézményegység közüzemi költségeinek (víz, villamos-energia, távhő) valamint a működtetéssel kapcsolatos szolgáltatások díjainak és költségvetési kiadásainak tanulói létszámmal arányos részét téríti meg. A tanulólétszámnál a Felek a tárgyévet megelőző év október 1-jei OSA statisztikai adatszolgáltatását veszik alapul,
* az Önkormányzat hozzájárul a technikai alkalmazottak bérköltségéhez, a hozzájárulás összegét a Felek a tárgyévet megelőző év személyi kiadásainak átlagköltsége alapján évente rögzítik, továbbá
* az Önkormányzat hozzájárulást fizet a kollégiumok működtetéséhez, melynek összegéről minden év március 31. napjáig állapodnak meg.

Előzőekre tekintettel a szerződésben a tanulólétszámok pontosítására, a technikai alkalmazottak után fizetendő hozzájárulás mértékének, és a kollégiumok működtetéséhez biztosítandó támogatás összegének meghatározására kerül sor az alábbiak szerint:

* + a szerződés 25. A/d pontjában a tanulói létszámokat a 2014. október 1-jei OSA adatszolgáltatás alapján módosítani szükséges: a 2014/2015. tanévben a Simon István utcai általános iskolai intézményegység tanulóinak száma 439 fő, a gimnáziumi tanulók létszáma 26 fő, a Teleki Blanka középiskolai és szakiskolai intézményegység szakközépiskolás és szakiskolás tanulóinak száma 370 fő (az Önkormányzat által megtérítendő költségek aránya 53,96 %-ról 55,69 %-ra nő);
  + a szerződés 25. B/d pontjában az Aranyhíd Nevelési, Oktatási Integrációs központ tanulói létszám adatait a 2014. október 1-jei OSA adatszolgáltatás alapján módosítani szükséges: a 2014/2015. tanévben az általános iskolai tanulók száma 164 fő, a speciális szakiskolai tanulók száma 138 fő (az Önkormányzat által megtérítendő költségek aránya 45,92 %-ról 54,3 %-ra nő);
  + a technikai alkalmazottak személyi juttatása és járuléka után fizetendő hozzájárulás összegét 2015. évre vonatkozóan az eddigi 165.600,- Ft helyett - a minimálbér változása miatt - személyenként bruttó havi 171.300,- Ft összegben javasolom meghatározni;
  + a szerződés 29. pontjában a KLIK által működtetett szombathelyi kollégiumok működtetéséhez 2015. évben biztosítandó hozzájárulás összegét a 2014. évi támogatással azonos összegben, 67,7 millió forintban javasolom megállapítani.

A vagyonkezelői szerződés módosítása az előterjesztés 1. számú, az egységes szerkezetbe foglalt vagyonkezelői szerződés az előterjesztés 2. számú mellékletét képezi.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2015. április „ ”**

**(: Dr. Puskás Tivadar :)**

HATÁROZATI JAVASLAT

**…/2015. (IV. 16.) Kgy. számú határozat**

1. Szombathely Megyei Jogú Város Közgyűlése a „Javaslat a Klebelsberg Intézményfenntartó Központtal kötött vagyonkezelői szerződés módosítására” című előterjesztést megtárgyalta. A Közgyűlés az Önkormányzat valamint a Klebelsberg Intézményfenntartó Központ között megkötött vagyonkezelői szerződés módosítását az előterjesztés 1. számú, az egységes szerkezetbe foglalt vagyonkezelői szerződést az előterjesztés 2. számú melléklete szerinti tartalommal jóváhagyja.
2. A Közgyűlés felhatalmazza a polgármestert és a jegyzőt az 1. pontban foglalt szerződések aláírására.
3. A Közgyűlés a vagyonkezelési szerződés alapján Szombathely Megyei Jogú Város Önkormányzatát terhelő fizetési kötelezettség fedezetéül az Oktatási kiadások „KLIK által működtetett intézmények és kollégiumok működési hozzájárulása” sorát jelöli meg az alábbiak szerint:

* a 2015. évben fizetendő 170 millió Ft hozzájárulás (2014. év IV. negyedévi és a 2015. év I-III. negyedévi elszámolás alapján megállapított támogatás) fedezetét a Közgyűlés az Önkormányzat 2015. évi költségvetéséről szóló rendeletében biztosította,
* a 2015. IV. negyedéve után fizetendő 40 millió Ft hozzájárulás összegét a Közgyűlés az Önkormányzat 2016. évi költségvetéséről szóló rendeletében biztosítja.

Felelős: Dr. Puskás Tivadar polgármester

Koczka Tibor alpolgármester

Dr. Károlyi Ákos jegyzői feladatokat ellátó aljegyző

/a végrehajtás előkészítéséért:

dr. Bencsics Enikő, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője/

Határidő: azonnal /az 1. pont, és a 3. pont első francia bekezdése vonatkozásában/

2015. április 30. /a 2. pont vonatkozásában/

2016. február 29. / a 3. pont második francia bekezdése vonatkozásában/